นายกรัฐมนตรี ลงพื้นที่จังหวัดปัตตานี ตรวจเยี่ยมศูนย์การเรียนรู้ การเพาะเลี้ยงปูทะเล เพื่อสร้างรายได้
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมคณะ ลงพื้นที่ศูนย์การเรียนรู้ การเพาะเลี้ยงปูทะเล บ้านโต๊ะโสม ตำบลบางปู อำเภอยะหริ่ง จังหวัดปัตตานี พร้อมพบปะกับกลุ่มผู้เลี้ยงปูดำทะเลและประชาชนที่เชื่อมโยงกับกลุ่มอาชีพปูดำไปยังอาชีพอื่น พร้อมมอบพันธุ์ลูกปูและพันธุ์ไม้โกงกางแก่สมาชิก นายกรัฐมนตรี กล่าวว่า รัฐบาลพยายามแก้ไขปัญหาด้านความยากจนภายในครัวเรือนและเริ่มต้นปรับแก้สิ่งต่างๆ ให้สอดคล้องกับศักยภาพในพื้นที่ ขณะนี้พืชผลทางการเกษตรหลายชนิดราคาตกลง ก็ต้องวางแนวทางทำการเกษตรแนวใหม่ เพื่อให้มีรายได้ที่มั่นคง สำหรับวันนี้ที่มาตรวจเยี่ยมก็พอใจผลงานของหลายกระทรวงที่ทำให้พื้นที่ภาคใต้มีความเป็นอยู่ที่ดีขึ้นและขอให้พัฒนาต่อไป เพื่อการพัฒนาด้านเศรษฐกิจและสังคมอย่างยั่งยืนนายกรัฐมนตรี กล่าวย้ำว่า อย่าให้ใครมาทำให้เกิดความแตกแยกในพื้นที่โดยเด็ดขาด ไม่เช่นนั้นทุกอย่างจะเกิดขึ้นไม่ได้ ทั้งความมั่นคง ความปลอดภัยในชีวิตและทรัพย์สิน พร้อมกันนี้ขอให้ประชาชนฉีดวัคซีน เนื่องจากจะช่วยป้องกันการเสียชีวิตและอาการรุนแรงได้ และเป็นการรองรับการเปิดประเทศด้านการท่องเที่ยว โดยภาครัฐจะตรวจเป็นการคัดกรองอย่าฃเข้มงวด เพื่อความปลอดภัย ส่วนการเปิดประเทศกับประเทศเพื่อนบ้านต้องรอสักระยะ เพราะเป็นความร่วมมือระหว่างประเทศ ที่ต้องมีมาตรการร่วมกันและเป็นที่ยอมรับทั้งสองฝ่ายหลังจากนั้นนายกรัฐมนตรี เยี่ยมชมการจัดแสดงนิทรรศการปูดำ การทำคอนโดปูและปล่อยปูลงสู่ศูนย์เรียนรู้ พร้อมกับขอให้ทุกคนนั้นร่วมมือกันพัฒนาโครงการเป็นรายพื้นที่ว่าจะทำอะไรกันบ้าง แล้วรัฐบาลจะสนับสนุนโดยตรงและได้สอบถามพูดคุยกับผู้เลี้ยงว่าใช้ระยะเวลาการเลี้ยงนานเท่าใด รวมไปถึงกระบวนการเลี้ยงและเพาะพันธุ์ เพื่อสร้างรายได้ ขณะเดียวกันได้ร่วมปรุงอาหารเมนูปูผัดผงกะหรี่ให้กับประชาชนด้วย